Illum, il-Parlament Ewropew u l-Kunsill laħqu ftehim politiku dwar rwol imsaħħaħ għall-Aġenzija Ewropea għall-Mediċini (EMA) bi tħejjija għal kriżijiet tas-saħħa u għal matulhom. Il-mandat rivedut tal-EMA se jippermetti lill-Aġenzija timmonitorja mill-qrib u timmitiga l-iskarsezzi ta' mediċini u ta' apparat mediku matul avvenimenti importanti u emerġenzi tas-saħħa pubblika, u li jkollha rwol ewlieni fl-iffaċilitar tal-iżvilupp u fl-approvazzjoni aktar rapida ta' mediċini li jistgħu jittrattaw jew jipprevjenu mard li jikkawża kriżi tas-saħħa pubblika. Filwaqt li laqgħu l-ftehim tal-lum, il-Viċi President għall-Promozzjoni tal-Istil ta' Ħajja Ewropew Tagħna, Margaritis Schinas, u l-Kummissarju għas-Saħħa u s-Sikurezza Alimentari, Stella Kyriakides, għamlu din id-dikjarazzjoni: “Illum, qed noqorbu pass ieħor lejn Unjoni Ewropea tas-Saħħa aktar b'saħħitha li tkun lesta biex tiffaċċja l-kriżi tas-saħħa li jmiss. L-Aġenzija Ewropea għall-Mediċini kienet fuq quddiem fil-ħidma tagħna matul il-pandemija tal-COVID-19 u kellha rwol ewlieni fl-għoti ta' pariri, fil-valutazzjoni u fl-awtorizzazzjoni ta' vaċċini u mediċini għall-prevenzjoni u t-trattament tal-COVID-19. Huwa grazzi għall-valutazzjoni rigoruża tal-EMA li ċ-ċittadini tagħna jista' jkollhom il-fiduċja u l-kunfidenza li l-vaċċini u t-terapewtika użati fl-UE huma sikuri u effettivi. EMA aktar b'saħħitha tfisser li nistgħu noqogħdu fuq ir-rispons koordinat tal-UE biex jiġu mitigati u evitati l-iskarsezzi ta' mediċini u ta' apparat mediku u biex jiġu żgurati l-approvazzjoni u d-disponibbiltà aktar rapidi ta' mediċini ġodda sabiex jiġu indirizzati kriżijiet fil-futur. Il-Ftehim tal-lum huwa pass importanti għal UE aktar b'saħħitha u reżiljenti. Madankollu jeħtieġ ukoll li nsaħħu ċ-Ċentru Ewropew għall-Prevenzjoni u l-Kontroll tal-Mard, li nadottaw regoli ġodda dwar it-theddid transkonfinali għas-saħħa, u li nistabbilixxu qafas ta' emerġenza għall-Awtorità Ewropea għat-Tħejjija u għar-Rispons f'Każ ta' Emerġenza tas-Saħħa. Il-proposti tal-Kummissjoni jinsabu fuq il-mejda u qed nappellaw lill-istituzzjonijiet kollha biex jaħdmu flimkien biex jaraw kif nistgħu nimxu 'l quddiem mill-aktar fis.” Kull jum huwa importanti.” Il-passi li jmiss Ir-Regolament issa jrid jiġi adottat formalment mill-Kunsill u l-Parlament Ewropew qabel ma jkun jista' jidħol fis-seħħ. Il-proposta għal Regolament dwar it-theddid transkonfinali serju għas-saħħa u l-Proposta biex jiġi estiż il-mandat taċ-Ċentru Ewropew għall-Prevenzjoni u l-Kontroll tal-Mard għadhom qed jiġu nnegozjati. Il-proposta dwar qafas ta' miżuri urġenti relatati ma' kontromiżuri mediċi se tiġi adottata mill-Kunsill. Flimkien, dawn il-proposti jirriflettu t-tagħlimiet meħuda mill-COVID-19 u jiffurmaw il-bażi għal Unjoni Ewropea tas-Saħħa b'saħħitha. Sfond Fil-proposta tagħha għal Unjoni Ewropea tas-Saħħa f'Novembru 2020, il-Kummissjoni ffukat fuq it-tħejjija għall-kriżijiet u l-miżuri ta' rispons, inkluż ir-reviżjoni tal-mandat tal-Aġenzija Ewropea għall-Mediċini biex tipprovdi sorveljanza, analiżi xjentifika u gwida aktar b'saħħithom bi tħejjija għal kriżijiet tas-saħħa u għal matulhom. Il-proposta tal-EMA tkun l-ewwel waħda mill-proposti relatati mal-kriżijiet li tiġi adottata. Għal aktar informazzjoni: Proposta għal REGOLAMENT TAL-PARLAMENT EWROPEW U TAL-KUNSILL dwar rwol imsaħħaħ għall-Aġenzija Ewropea għall-Mediċini fit-tħejjija għall-kriżijiet u fil-maniġġar tagħhom għall-prodotti mediċinali u għall-apparati mediċi Skeda informattiva dwar l-aġenziji tal-UE Unjoni Ewropea tas-Saħħa